Peliyhtiö Rovio aikoo vähentää jopa 130 työntekijää Suomessa. Mahdollisten vähennysten kohdistumisesta Tampereelle ei ole vielä tietoa.

Rovion toimitusjohtaja Mikael Hed kertoo blogikirjoituksessaan, että tämä olisi 16 prosenttia peliyhtiön työvoimasta.

Hedin mukaan kasvu ei sittenkään ole ollut niin kovaa kuin odotettiin. Nyt peli-, media- ja kuluttajatuoteyksiköitä aiotaan keventää, ja harkinnassa on enintään 130 työntekijän irtisanominen.

Parempi tehdä vaikeat muutokset ennemmin kuin myöhemmin, sanoo Hed.

Roviolla on palveluksessaan maailmanlaajuisesti noin 800 työntekijää. Yhtiö ei halua kertoa, paljonko sillä on väkeä Suomen toimipisteissä.